|  |  |  |
| --- | --- | --- |
| **בנק ישראל**  דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏כ"ב כסלו, תשפ"ה  ‏23 דצמבר, 2024 |

הודעה לעיתונות:

**בנק ישראל מציין 70 שנה להקמתו והשיק תערוכה הפתוחה לציבור הרחב ומגוללת את סיפורו של השקל הישראלי**

לרגל ציון שנת ה-70 להקמתו של בנק ישראל, הושקה בשבוע שעבר בבנק ישראל תערוכה המגוללת את סיפורו הייחודי של השקל הישראלי.

**נגיד בנק ישראל, פרופ' אמיר ירון:** "שבעים שנה חלפו מאז הקמת בנק ישראל. בשנים אלו הפך הבנק ממוסד צעיר במדינה צעירה, לבנק מרכזי מוביל הזוכה להערכה בינלאומית. המפתח להצלחה זו היה ונותר המחויבות המקצועית והנחישות של עובדי הבנק לאורך הדורות, לצד שמירה על עצמאות הבנק והמחויבות שלו לטובת המשק הישראלי. אני משוכנע שעקרונות אלה ימשיכו להנחות אותנו גם בהתמודדות עם אתגרי העתיד." מצורפים דברי הנגיד המלאים.

התערוכה **"למה השקל חדש?"** מציגה היבטים היסטוריים, תרבותיים וכלכליים של המטבע הישראלי, מסמלי הלאום של המדינה.

סיפורו של השקל מגלם גם את סיפורה של מדינת ישראל. בין השאר, פרקי התערוכה שופכים אור על מקורות הסמלים המופיעים על המטבע הישראלי; מציגים את סיפורו של "השקל הציוני"; חושפים חלקים פחות מוכרים בהחלטה של בנק ישראל לעבור מלירה לשקל במהלך משבר האינפלציה של שנות ה-80, וכן מאפשרים מבט אל עתידו של השקל בעידן הדיגיטלי.

במסגרת התערוכה ייחשפו פריטים מאוסף בנק ישראל, שחלקם טרם הוצג לציבור. לצידם יוצגו פריטים היסטוריים וארכאולוגיים בעלי חשיבות לאומית, באדיבות רשות העתיקות, מוזיאון ישראל והארכיון הציוני המרכזי.

בנוסף, התערוכה מאפשרת הצצה אל תהליכי הנפקתו של המטבע ואל מאחורי הקלעים של קבלת ההחלטות לגביו בבנק המרכזי.

**התערוכה תהיה פתוחה לציבור הרחב במהלך השנה, וייערכו בה סיורים ללא תשלום בימי ראשון, בבניין בנק ישראל בקרית הלאום בירושלים.**

להרשמה לתערוכה [**לחצו כאן**](https://www.boi.org.il/bank-of-israel/education/visitor-information/70exhibition/)